Predkladacia správa

Uznesením vlády SR č. 204/2004 bolo dňa 3. marca 2004 schválené „Priebežné vyhodnotenie plnenia Národnej politiky pre elektronické komunikácie“ za rok 2003, ktorým bola ministrovi dopravy, pôšt a telekomunikácií v bode B.1. uložená úloha v termíne do      30. apríla 2005 predložiť na rokovanie vlády ďalšie priebežné  vyhodnotenie plnenia cieľov Národnej politiky pre elektronické komunikácie.
Národná politika pre elektronické komunikácie stanovuje na najbližšie roky stratégiu rozvoja elektronických komunikačných sietí a služieb na Slovensku najmä v oblasti zdokonalenia právneho rámca, posilnenia nezávislého regulačného orgánu, rozvoja súťažného prostredia, zabezpečenia a ochrany práv koncových užívateľov, podpory rozvoja služieb informačnej spoločnosti a medzinárodnej spolupráce.  
Národná politika pre elektronické komunikácie vychádza z plne liberalizovaného telekomunikačného trhu na Slovensku. Nadväzuje na Telekomunikačnú politiku SR na roky 2000 – 2002 a na úlohy vyplývajúce z členstva v Európskej únii, z medzinárodných zmlúv a z členstva v medzinárodných organizáciách, ako aj na ďalšie úlohy súvisiace s rozvojom medzištátnych vzťahov a medzinárodnej spolupráce.
Základným strategickým cieľom Národnej politiky pre elektronické komunikácie je uspokojovanie potrieb slovenskej ekonomiky, požiadaviek fyzických a právnických osôb       a záujmov štátu na zabezpečenie kvalitných, spoľahlivých a široko dostupných služieb elektronických komunikácií v rozsahu zodpovedajúcom vyspelým štátom Európskej únie       a začlenenie Slovenskej republiky do informačnej spoločnosti 21. storočia. Prípravou             a  schválením zákona o elektronických komunikáciách bola splnená prioritná úloha Národnej politiky pre elektronické komunikácie, ktorá bola zameraná na aproximáciu práva. Plnením jej ďalších záverov má Slovenská republika možnosť využívať kvalitné a cenovo dostupné komunikačné služby. Dôležitým atribútom ponuky komunikačných služieb je aj dostatočne zabezpečená ochrana dát, pomáhajúca budovať dôveru v nové digitálne prostredie. Národná telekomunikačná politika poskytuje rozhodujúce impulzy na dosiahnutie týchto cieľov stimuláciou súťaže na trhoch s elektronickými komunikáciami.
Hodnotenie Národnej politiky pre elektronické komunikácie sa opiera aj o poznatky a závery 10. implementačnej správy (Európska regulácia elektronických komunikácií a trh v    r. 2004) zo dňa 2. decembra 2004, ktorú vypracovala EK. 
Zámerom predkladaného materiálu je priebežné bilancovanie vývoja v oblasti telekomunikácií za rok 2004 zhodnotením záverov, ktoré boli stanovené v Národnej politike pre elektronické komunikácie a rozpracované v Priebežnom vyhodnotení plnenia Národnej politiky pre elektronické komunikácie (Príloha 3). Súčasťou predkladaného materiálu sú aj prílohy, ktoré formou vybraných ukazovateľov (Príloha 1) a zoznamom legislatívnych úprav, všeobecných povolení a cenových opatrení, ktoré boli vydané v súlade so zákonom                č. 610/2003 Z. z. o elektronikých komunikáciách v znení zákona č. 716/2004 Z.z. (Príloha 2), zobrazujú vývoj v sektore telekomunikácii nielen na úrovni národnej, ale i na úrovni medzinárodnej.
Predkladaný materiál nemá žiadny finančný vplyv na štátny rozpočet, ekonomický vplyv na obyvateľov, hospodárenie podnikateľskej sféry a iných právnických osôb, environmentálny vplyv na životné prostredie, vplyv na zamestnanosť a na podnikateľské prostredie.